钦定古今图书集成/方舆汇编/职方典/第1540卷 > 《龙山志序》邹元标
## 钦定古今图书集成/方舆汇编/职方典/第1540卷 > 《龙山志序》邹元标

余为童子时，有《傅鹤楼先生集》至文江者，从旁窥之，
至《龙山道院记》，恍游员峤方壸，恨不旦暮往，足未问
曲折，心津津在平州六洞中矣。丁丑岁，予以罪谴是
邦。长老忆往时事，持杯酒劳予曰：“此非小子昔时所
欣羡而不得往其地者乎？”往则遗迹固在也。龙山万
叠，将奉子汤沐矣。所夺子者隘，所与子者广，子其自
宽荷殳，至是创甚，卧床褥者期年。己卯秋，始获偕泸
州守吴明祥父及诸生周孟醇、吴汝见等登眺其地，
远盼交广潇湘，近挹香炉、金凤诸名胜，恨记中未尽
其状，乃与诸人畅怀，各论心数日始归。嗣是一觞一
咏，非龙山不共。予恐流风零落，乃并先今题咏集为
《龙山志》，因系之言曰：“情之好乐，各因”其人。子厚在永
州所称“钴𬭁潭”，愚丘谓其峭直奥深。子厚为人，大都
类此。龙山壁立万仞，如名卿硕辅，垂绅正笏，观者凛
然。先生忠信孝友，光明朗恺，兹山见赏于先生固宜。
小子乏棱棱之节，罔卜税驾，宁不见辱于兹山者几
希。虽然，山势巍然不可犯，由体静而有常。小子不坠
初志，夫巍然而静定者。在我也。《语》云。“高山仰止。景行
行止。”虽不能至心向往之。